সৈয়দ করম আলী শাহ

সৈয়দ করম আলী শাহ হলেন চতুর্দশ শতাব্দীতে বাংলাদেশে ইসলাম প্রচারক এবং একজন সুফি সাধক। 

তিনি ইতিহাস খ্যাত ইসলাম প্রচারক হজরত শাহ মখদুম রুপোশের দীর্ঘ সফরসঙ্গী হিসেবে বাংলাদেশে প্রবেশ করেছিলেন। বর্তমানে নাটোর জেলার বিড়ালদহে তার সমাধি রয়েছে। প্রতি শুক্রবার সেখানে অসংখ্য ধর্মপ্রাণ মানুষ মাজার জিয়ারতে যান।

পরিচয়
সৈয়দ করম আলী শাহ ছিলেন ইরানের একজন ব্যবসায়ীর পুত্র।  কোন কোন জীবনীকার তাকে মাখদুম শাহদ্দৌলার সমসাময়িক বলে উল্লেখ করেছেন, যা সঠিক নয়।  কারণ মাখদুম শাহদ্দৌলা ইসলাম প্রচার করতে রাজশাহীতে আসেন শাহ মখদুম রুপোশের অনেক পরে অর্থাৎ ১৫১৯ খ্রিস্টাব্দে। দু'জনের নামের সাথে মখদুম উপাধি যুক্ত হওয়ায় এই তথ্য বিভ্রম তৈরি হয়েছে।  শাহ মখদুম রুপোশের নির্দেশে রাজশাহী শহর থেকে ১৭ কিলোমিটার পূর্ব দিকে রাজশাহী-নাটোর হাইওয়ে সংলগ্ন বিড়ালদহ গ্রামের একটি জঙ্গলাকীর্ণ স্থানে তিনি আস্তানা স্থাপন করেছিলেন। সেখান থেকে আশেপাশের এলাকায় ইসলাম ধর্ম প্রচার করতে থাকেন। তার চারিত্রিক সৌন্দর্যে আগ্রহী হয়ে অনেকে তার প্রচারকৃত নতুন ধর্ম-দর্শন শোনার জন্য আসতেন। ক্রমাগত তার জ্ঞান ও দর্শনের মাহাত্ম্য চারিদিকে ছড়িয়ে পড়ে এবং অসংখ্য মানুষ তার প্রভাবে ইসলাম ধর্ম গ্রহণ করে।

বাংলাদেশে আগমন
বাগদাদে হালাকু খা আক্রমণের পূর্বে ইসলাম প্রচারকদের একটা দল ভারতের উদ্দেশ্যে যাত্রা শুরু করে। এই দলে ছিলেন হজরত আযাল্লাহ শাহ। তিনি বড়পীর আব্দুল কাদির জিলানির পুত্র। সেই সময় দিল্লির সিংহাসনে ছিলেন সুলতান নাসিরুদ্দিন। তবে সবচেয়ে ক্ষমতাধর ব্যক্তি ছিলেন গিয়াসউদ্দীন বলবন। উভয়ের সাথে আযাল্লাহ শাহের সুসম্পর্ক ছিলো। আযাল্লাহ শাহের তিন জন পুত্র, যথাক্রমে সৈয়দ আহমেদ আলী তন্নরী ওরফে মিরান শাহ, আব্দুল কুদ্দুস ওরফে শাহ মখদুম রুপোশ এবং সৈয়দ মনির আহমেদকে পূর্ব ভারত তথা বাংলাদেশে ইসলাম প্রচারের দায়িত্ব দিয়ে তিনি পরবর্তীতে বাগদাদে চলে যান। এই তিন পুত্রের অন্যতম হজরত শাহ মখদুম রুপোশের সফরসঙ্গী হিসেবে ১২৮৯ খ্রিস্টাব্দে বাংলাদেশে আগমন করেন সৈয়দ করম আলী শাহ। 
তারা নোয়াখালী জেলার শ্যামপুর দায়রায় আস্তানা স্থাপন করে ইসলাম প্রচার শুরু করেন। কিছুদিন পর তাকেসহ আরও তিনজন সুফি সাধককে সঙ্গে নিয়ে শাহ মখদুম রুপোশ রাজশাহীর বাঘায় এসে স্থায়ী আবাস গড়ে তুলেন। নোয়াখালী থেকে রাজশাহী আগমনের এই ঐতিহাসিক ঘটনাটি একটি তাম্রলিপিতে খোদাই করে লিখে রাখা হয় ৯৯০ হিজরি মোতাবেক ১৫৮২ খ্রিস্টাব্দে। তাম্রলিপির কিছু অংশ নিম্নরূপ,   রাজশাহীতে এই দরবেশগণের আগমনের কারণ হিসেবে হজরত তুরকান শাহ এর নিহত হওয়ার ঘটনাকে উল্লেখ করা হয়। রাজশাহী অঞ্চলে ইসলাম প্রচার করতে গিয়ে তুরকান শাহ নিহত হলে তার হত্যার প্রতিশোধ নিতে উক্ত দরবেশগণ এই অঞ্চলে আসেন এবং সংঘাতে জড়িয়ে পড়েন। শাহ মখদুম রুপোশের সাথে সৈয়দ করম আলি শাহ মোট তিনটি যুদ্ধে অংশগ্রহণ করেছিলেন।

প্রথম যুদ্ধ
রাজশাহীর বাঘায় আস্তানা স্থাপন করে সৈয়দ করম আলি শাহ এবং অন্যান্য দরবেশগণ শাহ মখদুম রুপোশের নেতৃত্বে যুদ্ধের প্রস্তুতি গ্রহণ শুরু করেন। তারা ১২৮৯ খ্রিস্টাব্দে রাজশাহীতে আগমন করলেও প্রথম যুদ্ধে অবতীর্ণ হয়েছিলেন ১৩২৬ খ্রিস্টাব্দে। এই যুদ্ধে উভয় পক্ষের প্রচুর সেনা নিহত হয়। একইসাথে দুই পক্ষের অসংখ্য ঘোড়াও মারা যায়। তাই যুদ্ধ সংঘটিত হওয়ার সেই স্মৃতি বিজড়িত স্থানটি এখনো ঘোড়ামারা নামে পরিচিত।  উক্ত স্থানে বর্তমানে ঘোড়ামারা পোস্ট অফিস রয়েছে, যা রাজশাহী শহরের কেন্দ্রস্থল বোয়ালিয়া থানার সন্নিকটে অবস্থিত। এই যুদ্ধের জয়-পরাজয় সম্পর্কে কিছু জানা যায় না। ইতিহাসবিদগণ এই যুদ্ধের ফলাফল সম্পর্কে কোন আলোচনা করেন নি। তবে ধারণা করা যায় যে, প্রথম যুদ্ধে এককভাবে কোন পক্ষই জয়লাভ করতে পারেনি।

দ্বিতীয় যুদ্ধ
প্রথম যুদ্ধে জয়-পরাজয় নির্ধারিত না হওয়ায় দ্বিতীয় যুদ্ধ অনিবার্য হয়ে পড়ে। রাজশাহীর তৎকালীন সামন্ত রাজাগণ আরও শক্তি অর্জন করে যুদ্ধের প্রস্তুতি গ্রহণ করে।  মুসলিম দরবেশগণও একইসাথে নিজেদের ধর্ম প্রচার করতে থাকেন এবং তাদের সংখ্যা বাড়তে থাকে। এই যুদ্ধে দরবেশগণ জয়লাভ করেন। সামন্ত রাজাগণ অনুসারীদের নিয়ে পালিয়ে যান। যুদ্ধের বিজয় স্মারক হিসেবে দরবেশগণ বাঘায় ফিরে গিয়ে একটি বিজয় তোরণ নির্মাণ করে। তোরণের ধ্বংসাবশেষ এখনো দেখতে পাওয়া যায়। সেখানে একটা পাথরের ফলকে এই যুদ্ধের ঘটনা লিপিবদ্ধ করা হয়েছিল।

তৃতীয় যুদ্ধ
রাজশাহীর সামন্ত রাজাগণ তৃতীয় ও শেষবারের মতো দরবেশ বাহিনীকে আক্রমণ করে। এই যুদ্ধ প্রকাণ্ড আকার ধারণ করে এবং উভয়পক্ষের অনেকে নিহত ও আহত হতে থাকে। যুদ্ধের এক পর্যায়ে শাহ মখদুম রুপোশ তার পায়ের খড়ম ছুড়ে মারেন। এর আঘাতে রাজার দুই জন পুত্র মারা যায়। ফলে যুদ্ধ বন্ধ হয়ে যায়। কিংবদন্তী অনুযায়ী শাহ মখদুম রুপোশ তার অলৌকিক ক্ষমতাবলে রাজপুত্রদ্বয়ের জীবন ফিরিয়ে দেন। এই ঘটনায় বিস্মিত হয়ে রাজাসহ সবাই ইসলাম ধর্ম গ্রহণ করে নেয়। সেই রাজা ও রাজপুত্রগণের সমাধি কিছুকাল পূর্বেও রাজশাহীর শাহ মখদুম রুপোশের সমাধিপ্রাঙ্গণে সংরক্ষিত ছিলো। পরবর্তীতে তা অজুখানা বানানো হয়। বর্তমানে সেটিও ভেঙে নতুন মসজিদ নির্মিত হয়েছে।

বিড়ালদহে গমন
যুদ্ধ শেষ হলে রাজশাহীতে আবারও শান্তি ফিরে আসে। পূর্বের সামন্ত রাজাগণই রাজ্য পরিচালনা করতে থাকেন। সৈয়দ করম আলী শাহ বীরত্বের সাথে তিনটি যুদ্ধেই অংশগ্রহণ করেছিলেন। এইজন্য তাকে গাজীও বলা হয়।এরপর শাহ মখদুম রুপোশের নির্দেশে সৈয়দ করম আলি শাহ ইসলাম প্রচার করতে বেরিয়ে পড়েন। তিনি রাজশাহী থেকে ১৭ মাইল পূর্ব দিকে নাটোর জেলার বিড়ালদহ গ্রামে গিয়ে ইসলাম প্রচার শুরু করেন। কথিত আছে যে, একটি বিশাল বিড়াল তার সঙ্গে থাকতো। বিড়ালটি তার লেজ দিয়ে ঘরবাড়ি পরিষ্কার করে দিতো। তারপর থেকে এই এলাকার নাম হয়েছে বিড়ালদহ।

চিত্রশালা

আরও দেখুন

তথ্যসূত্র

বাংলাদেশী সুফি
মুসলিম ধর্মতত্ত্ববিদ
নাটোর জেলার ব্যক্তি
বাংলাদেশী সুফি সাধক